খবর জানাজানি হতেই ঘটনাস্থলে ভিড় করেন গ্রামবাসী। কিন্তু ওই নবজাতকের কাছে কাউকে ঘেঁষতে দিচ্ছিল না কুকুর তিনটি। এই দৃশ্য দেখে অবাক হয়ে যান উপস্থিত সবাই। গ্রামের কয়েক যুবকের চেষ্টায় কুকুর তিনটিকে সরিয়ে ওই নবজাতককে উদ্ধার করা হয়। ঘটনা হলো- কে বা কারা গ্রামের রাস্তার পাশে এক শিশুকন্যাকে ফেলে যায়। প্রবল ঠাণ্ডার রাত। সারারাত রাস্তার পাশে পড়ে থাকা ওই নবজাতকটিতে পাহারা দেয় এলাকার তিনটি কুকুর। কুকুরের এমন মহানুভবতায় বেঁচে যায় নবজাতকটি। দক্ষিণ ২৪ পরগনার ক্যানিংয়ে এ ঘটনা ঘটে। স্থানীয়রা জানান, দক্ষিণ ২৪ পরগনার ক্যানিংয়ের হাটপুকুরিয়া গ্রাম পঞ্চায়েতের ডেবিসাবাদ গ্রামে রোববার সকালে ওই নবজাতককে উদ্ধার করা হয়। বাড়ির পাশে সারা রাত কুকুরের চিৎকার শুনে বিরক্ত হয়ে ভোরে বাড়ির পেছনে যান আব্দুল গনি মোল্লা। অবাক হয়ে তিনি দেখেন তিনটি কুকুর পাহারা দিচ্ছে এক নবজাতককে। পরে গ্রামের এক দম্পতি শিশুটিকে নিজের বাড়িতে নিয়ে যান। প্রাথমিক সেবার পর তাকে দুধ খাওয়ানো হয়। ওই দম্পতির কোনো কন্যাসন্তান না থাকায় তারা শিশুটিকে দত্তক নিতে চান। পরে ঘটনাস্থলে আসেন চাইল্ড লাইনের কর্মীরা। শিশুটিকে উদ্ধার করে হাসপাতালে ভর্তি করান তারা। তবে কারা শিশুটিকে ফেলে গেছে, তা জানা যায়নি।